<classify> MAKAMU wa Rais, Samia Suluhu Hassan amewataka viongozi na wananchi wa Morogoro kuhakikisha wanautunza mradi wa kufua umeme wa maji wa Rufi ji wa megawati 2,115 kwa kuhifadhi mazingira ya misitu na kupanda miti mbalimbali katika maeneo yaliyoathiriwa.Alitoa agizo hilo juzi wakati wa kuweka jiwe la msingi la kiwanda cha kuchakata mazao ya mikunde Mahashree Agro Processing Industry of Tanzania Limited kilichopo Mkambarani katika Halmashauri ya Wilaya ya Morogoro. Mkoa wa Morogoro umekuwa na mito mingi ambayo inachangia kwa kiwango kikubwa cha maji yanayotiririka hadi katika mto Rufiji ukiwemo mto wa Kilombero unaochangia maji wastani wa asilimia 65. Mradi huo uliopo katika pori la akiba la Selous wilayani Rufiji mkoani Pwani, uliwekewa jiwe la msingi na Rais John Magufuli, Julai 26, mwaka huu, ambao ni utekelezaji wa wazo lililoasisiwa na Baba wa Taifa, Mwalimu Julius Nyerere katika miaka ya 1970 ya kuwa na mradi huo mkubwa. Natoa wito watu wa Morogoro wautunze mradi wa umeme wa Rufiji kwani maji yote yanayoingia mto Rufiji yanatoka mkoa wa Morogoro, hivyo sasa lindeni mazingira, alisema Makamu wa Rais.Viongozi, wananchi hakikisheni mradi huu unalindwa kwa kutunza mazingira na kupanda miti ili kuwezesha upatikanaji wa mvua za kutosha ikiwa na kukabiliana na mabadiliko ya tabianchi. Aliupongeza uongozi wa kiwanda cha Mahashree Agro Processing Industry of Tanzania Limited kutokana na mpango wake wa fursa za hisani za huduma za kijamii pamoja na suala la kuweka kipaumbele cha upandaji wa miti ukiwa na lengo la kutunza mazingira.Mtakapoanza mara ya kwanza kupanda miti mnialike nije nishiriki nanyi kupanda kwani shughuli za upandaji miti nimeweka jicho la karibu sana, alisema Samia na kuwataka wananchi wa Manispaa ya Morogoro kushiriki kupanda miti katika milima ya Uluguru na kuitunza ili kurejesha uoto wa asili....Tupande miti kwenye mlima yenye vipara hasa wa Uluguru wa Morogoro ili tuweze kupata mvua za kutosha na maji mengi kwani maji hayaji bila misitu na misitu ni maji, alisema. Aidha, aliwatoa hofu wakazi wa Manispaa ya Morogoro kuhusu changamoto ya upatikanaji wa maji ya kutosheleza akisema kuwa serikali inalitambua tatizo hilo na imeweka mkakati wa kulishughulikia ili wapate maji bila adha.Alikuwa akijibu hoja za Mbunge wa Morogoro Mjini, Abdulaziz Abood.  <topic>: KITAIFA 